Nada

Na trećem katu u zgradi živi djevojčica Sara. Sjedi pored prozora i gleda kako su tamni oblaci prekrili nebo. Kapi kiše udaraju po njezinom prozoru. Sara je inače većinu vremena provodila u svojoj sobi sama jer nije imala ni brata ni sestru. Njezini roditelji su je odmalena tretirali kao osobu koja treba biti poput njih. U školi je bila, može se reći, jedna od boljih u razredu, ali joj matematika nije baš bila jača strana.

Danas je došla kući sva sretna zbog ocjene koju je dobila iz matematike. Za taj ispit je učila više od tjedan dana. Veselo je pjevušila u dizalu dok nije došla do svojih vrata i glasno se pohvalila roditeljima: „Mama, tata, danas sam dobila pet iz matematike!” Mama je bila sretna tom viješću pa je iz kuhinje odgovorila: „Bravo, Sara, znala sam da ćeš uspjeti.” Tata je čuo buku pa je došao vidjeti što se događa. Vidio je Saru u mokrim cipelama kako hoda pored njegovog stola s papirima koje je ispunjavao mjesec dana jer je otvorio novi dućan u njihovom kvartu. Prozor je bio otvoren, vjetar je puhao i papiri su odletjeli sa stola na pod. Dok je Sara trčala prema tati, slučajno je stala na te papire i uništila ih. Tata je u nju gledao kao da će puknuti od bijesa. Rekao je: „Mjesec dana rada si upropastila svojom nepažnjom!” Vikao je na nju sve dok nije došla mama i shvatila da je uprljala svježe oprani tepih. Mama i tata su joj rekli da ode u svoju sobu. Sara sa suznim očima odlazi u sobu i zatvara vrata. Odlazi do prozora i gleda kapljice kiše kako udaraju po njenom prozoru. U sebi je razmišljala: „Trebala sam biti pažljivija. Zašto svaki trenutak upropastim svojom nepažnjom.” Nije znala što je gore, oluja koju gleda kroz prozor ili oluja u njenoj duši. Nakon par sati čuje kucanje na vratima i mamin ljutiti glas: „Dođi, došli su nam prijatelji.” Sara nevoljko ustaje brišući suze i namješta kiseli osmijeh na licu dok ulazi u dnevni boravak. Tijekom razgovora, njezini roditelji su spomenuli i ono što je Sara danas napravila. Njihovi prijatelji su pogledali Saru ljutito i rekli da je i njima pas jednom uništio neke dokumente. Nakon par sati su otišli. Svi u zgradi spavaju dok Sara razmišlja kako i najmanja nepažnja može izazvati veliku katastrofu. Uspjela je zaspati, ali se ubrzo probudila jer je morala na nastavu. Tata je svako jutro vozi u školu. U autu nisu progovorili ni riječ. Njihova tišina je glasno odzvanjala u Sarinim ušima. Vratila se iz škole i otišla u kuhinju nešto popiti. Slučajno je prolila čašu soka na stol. Prije nego li se uspjela ispričati ili obrisati stol, tata je na nju već podigao glas: ,,Kako možeš biti tako nespretna?’’ Njegove riječi bile su kao noževi koji su prodirali u njeno srce. Mama se pridružila svojim prigovorom: ,,Zašto uvijek praviš probleme?“

S vremenom Sara se počela osjećati krivom za sve. Mislila je da mora biti savršena kako bi ih usrećila, ali nikako nije uspijevala. Svaka kritika, svaki ljutit pogled ostavljao je trag u njenom srcu, pretvarajući njenu dječju radost u oprez i strah. Otišla je u sobu i pokušala zaspati. Nije znala spava li ili je budna, ali čuje glas svoje majke: ”Uvijek biraš najgore vrijeme za svoje gluposti.” Sara je osjetila kako je nešto guši, steže u prsima kao da su joj natovarili težak kamen koji nije sposobna nositi. Željela je zaplakati, ali nije. Ne sada. Umjesto toga, stegla je vilicu i spustila pogled na pod.

„Žao mi je,” prošaptala je, ali nije bila sigurna govori li to majci ili sebi.

„Uvijek ti je žao, ali to ništa ne mijenja,” dodala je mama, a zatim uzdahnula i izašla iz sobe, ostavljajući u Sari osjećaj ledene hladnoće koja nije imala nikakve veze s vremenom vani.

\*\*\*

Trenutno je osmi razred i može se reći da više nije dijete i da se lako naljuti na sitnice poput svojih roditelja. Ipak, s vremenom je odlučila voljeti svoje roditelje, i nadala se da neće ponavljati njihove pogreške.

Nadala se da će naučiti kako zaštiti svoje srce i kako pronaći male trenutke sreće unutar sebe, čak i kad joj se svijet oko nje učini teškim. Nadala se da može pronaći vlastiti mir čak i u svijetu punom oluja. Nadala se…

**POHVALA**

**Jelena Kunštek**

**7. razred**

**OŠ Bedekovčina**

**Mentor: Marko Valec**